11. ฐานะการเงินและผลการดำเนินงาน

  11.1 งบการเงิน

  (ก) สรุปรายงานการสอบบัญชี ในระยะ 3 ปีที่ผ่านมา ปรากฎตามเอกสารแนบ 2

  (ข) ตารางสรุปงบการเงินรวม ในระยะ 3 ปีที่ผ่านมา ปรากฎตามเอกสารแนบ 3, 4, 5, 6

  (ค) อัตราส่วนทางการเงินที่สำคัญของบริษัทและบริษัทย่อย ปรากฎตามเอกสารแนบ 7

11.2 คำอธิบายและการวิเคราะห์ของฝ่ายจัดการ (Management Discussion and
Analysis)

1. ผลการปฏิบัติตามแผนการดำเนินธุรกิจ

การดำเนินธุรกิจของบริษัทฯ และบริษัทย่อย มีทั้งภายในประเทศและต่างประเทศ
สำหรับส่วนของภายในประเทศ
บริษัทย่อยมีแผนการขยายกำลังการผลิตของธุรกิจผลิตกระติกน้ำสุญญากาศ ในปี 2555
ได้ดำเนินการตามแผนงานเป็นลำดับขั้น มีการขยายกำลังการผลิตจากปีละ 7.5 ล้านใบ เป็น 9
ล้านใบ โดยเป้าหมายในอนาคตจะมีแผนขยายต่อเนื่องจนถึง 12 ล้านใบต่อปี
แต่ทั้งนี้ต้องดูสถานการณ์ทางเศรษฐกิจและการตลาดในแต่ละช่วงเวลานั้นๆ ประกอบด้วย

ในส่วนของต่างประเทศ บริษัทฯ มีการลงทุนต่อเนื่องในโครงการในประเทศเวียตนาม คือ
กองทุนรวมเพื่อพัฒนาธุรกิจอสังหาริมทรัพย์ ชื่อ Ban Yan Tree Indochina Hospitality
Fund L.P. ทั้งนี้ กองทุนดังกล่าวยังอยู่ในช่วงระหว่างการเรียกชำระเงินตามแผนงาน
ซึ่งขึ้นกับความจำเป็นของการต้องใช้เงินทุนตามระยะเวลาการก่อสร้าง ณ สิ้นปี 2554 บริษัทฯ
ได้ชำระเงินลงทุนแล้วเทียบเป็นสกุลเงินบาทเท่ากับ 90.9 ล้านบาท ระหว่างปี 2555 บริษัทฯ
ชำระเงินลงทุนเพิ่มตามที่โครงการเรียกชำระรวมจำนวน 142.07 ล้านบาท ดังนั้น ณ สิ้นปี 2555
บริษัทฯ มีเงินลงทุนที่ชำระแล้วในโครงการนี้เป็นจำนวน 232.97 ล้านบาท
ทั้งนี้ผู้บริหารโครงการคาดว่ายังเป็นไปตามแผนงาน ขณะนี้
โครงการระยะที่หนึ่งได้ก่อสร้างเสร็จแล้วและคาดว่าจะเปิดให้บริการในเร็วๆ นี้

อีกโครงการหนึ่งของธุรกิจอสังหาริมทรัพย์ ซึ่งร่วมทุนกับฝ่ายจีนที่เมือง Jiashan
ประเทศสาธารณรัฐประชาชนจีน โดยบริษัทฯ และบริษัทย่อย มีสัดส่วนการลงทุนร้อยละ 49
หรือเงินลงทุนเทียบเป็นสกุลบาทประมาณ 677 ล้านบาท
มีการแบ่งระยะเวลาและพื้นที่ในการก่อสร้างออกเป็น 3 phase ในปี 2555
มีการโอนและรับรู้รายได้ของ phase I ตามแผนงานไปเรียบร้อยแล้ว
ในส่วนที่เหลือยังคงอยู่ในช่วงระหว่างดำเนินการก่อสร้าง

2. ผลการดำเนินงาน

  ในรอบปี 2555 ผลการดำเนินงานตามงบการเงินเฉพาะกิจการของบริษัทฯ
  ซึ่งคำนวณตามวิธีราคาทุน มีกำไรสุทธิ 1,016.29 ล้านบาท เพิ่มขึ้น 255.96 ล้านบาท
  หรือร้อยละ 33.66 เมื่อเทียบกับปี 2554 ซึ่งมีกำไรสุทธิ 760.33 ล้านบาท สาเหตุหลักมาจาก
  รายการเงินปันผลรับซึ่งรวมผลตอบแทนจากเงินลงทุนในบริษัทร่วมรอการจำหน่าย รวมแล้วเพิ่มขึ้น
  102.27 ล้านบาท ส่วนใหญ่เงินปันผลที่เพิ่มขึ้นมาจากผลตอบแทนจากโรงไฟฟ้าในประเทศจีน
  ในขณะที่รายการกำไรจากการจำหน่ายเงินลงทุนในปีนี้ลดลง 27.13 ล้านบาท
  ประกอบกับในปีที่แล้ว บริษัทฯ มีบันทึกรายการขาดทุนจากการด้อยค่าเงินลงทุนจำนวน 68.55
  ล้านบาท
  ซึ่งส่วนหนึ่งมาจากการตั้งค่าเผื่อการด้อยค่าของเงินลงทุนในโรงไฟฟ้าที่มณฑลยูนนานที่ประเทศจีน
  แต่ในปีนี้มีการโอนกลับรายการที่เคยตั้งค่าเผื่อการด้อยค่าของเงินลงทุนสุทธิจำนวน 108.32
  ล้านบาท ซึ่งสาเหตุหลักจากเงินลงทุนในประเทศไทย ซึ่งสัญญาณการบ่งชี้ของการด้อยค่าได้หมดไป
  จึงโอนกลับรายการ ทำให้เปรียบเสมือนหนึ่งมีรายได้เพิ่มขึ้นจากรายการนี้ จำนวน 176.86
  ล้านบาท นอกจากนี้ รายการกำไรขั้นต้นลดลง 7.31 ล้านบาท
  อันเนื่องจากยอดขายที่ลดลงจากการขายวัตถุดิบเกี่ยวกับธุรกิจ
  สิ่งทอที่สภาวะตลาดด้านสิ่งทอซบเซา ซึ่งสอดคล้องกับค่าใช้จ่ายภาษีเงินได้นิติบุคคลลดลงจำนวน
  8.95 ล้านบาท จากสาเหตุหลักข้างต้น ทำให้กำไรสุทธิสำหรับปี 2555
  ตามงบการเงินเฉพาะกิจการมีจำนวน 1,016.29 ล้านบาท
  ซึ่งได้คำนวณโดยใช้วิธีราคาทุนตามมาตรฐานการบัญชี
  ทั้งนี้กำไรสุทธิดังกล่าวแตกต่างจากกำไรสุทธิตามงบการเงินรวม ซึ่งต้องคำนวณตามวิธีส่วนได้เสีย
  ในปี 2555 ผลการดำเนินงานของบริษัทฯและบริษัทย่อย ตามงบการเงินรวม
  ส่วนที่เป็นกำไรของผู้ถือหุ้นของบริษัทฯ มีจำนวนเงิน 1,229.22 ล้านบาท เพิ่มขึ้น 491.14
  ล้านบาท หรือร้อยละ 66.54 เมื่อเทียบกับปี 2554 ซึ่งมีกำไรสุทธิส่วนของผู้ถือหุ้นของบริษัทฯ
  738.08 ล้านบาท สาเหตุหลักของการเปลี่ยนแปลงผลการดำเนินงานดังกล่าว
  เกิดจากผลกระทบของปัจจัยสำคัญดังนี้

  2.1 เป้าหมายและนโยบายของหน่วยงานภาครัฐ

ตามแผนเตรียมการรองรับประเทศไทยสู่ประชาคมเศรษฐกิจอาเซียน (AEC) ของภาครัฐ
ในปีที่ผ่านมาจึงมีนโยบายลดอัตราภาษีเงินได้นิติบุคคล จากอัตราร้อยละ 30 เหลืออัตราร้อยละ 23
ในปี 2555 และเหลือร้อยละ 20 ในปี 2556 เพื่อรองรับการลงทุนจากต่างประเทศนั้น
มีผลทำให้จำนวนเงินภาษีเงินได้นิติบุคคลที่ภาคเอกชนต้องชำระให้ทางภาครัฐลดลง
มีส่วนช่วยให้จำนวนเงินกำไรสุทธิเพิ่มขึ้น

อีกประการหนึ่งที่ภาครัฐมีนโยบายยกระดับอัตราค่าครองชีพ
โดยการเพิ่มอัตราค่าแรงงานขั้นต่ำตั้งแต่ปีที่ผ่านมา
มีผลทำให้ต้นทุนการผลิตสินค้าและค่าใช้จ่ายในการบริหารเพิ่มขึ้น
ผลกระทบจากปัจจัยดังกล่าวทำให้กำไรสุทธิโดยรวมลดลง

นอกจากนี้ นโยบายเรื่องการได้ลดภาษีสำหรับบุคคลที่ซื้อรถคันแรกในปีที่ผ่านมา
ทำให้อุตสาหกรรมที่เกี่ยวเนื่องกับการผลิตรถยนต์ มีปริมาณการผลิตที่เพิ่มขึ้น
ช่วยลดต้นทุนคงที่ต่อหน่วย จากยอดขายที่เพิ่มขึ้นส่งผลให้กำไรสุทธิเพิ่มขึ้น

2.2 ทิศทางและแนวโน้มของเศรษฐกิจในภูมิภาคเอเชีย

ตามที่บริษัทฯ มีการลงทุนในหลายธุรกิจในประเทศสาธารณรัฐประชาชนจีน
ซึ่งมีประเภทของธุรกิจอสังหาริมทรัพย์ ที่ตั้งอยู่ในเขตชายขอบเมืองเซี่ยงไฮ้
ด้วยความเจริญของเมืองได้ขยายตัวออกไป ความต้องการที่อยู่อาศัยแบบทันสมัยได้เพิ่มขึ้น
รวมทั้งต้องขึ้นอยู่กับนโยบายของภาครัฐท้องถิ่นที่จะปล่อยให้ธุรกิจอสังหาริมทรัพย์เติบโตต่อเนื่อง
หรือมีทิศทางชะลอตัวในขณะใดๆ ดังนั้นยอดขายของธุรกิจประเภทนี้
นอกจากจะขึ้นกับอุปสงค์ของผู้ซื้อแล้ว
ยังต้องขึ้นกับทิศทางการกำหนดความเติบโตทางเศรษฐกิจของภาครัฐท้องถิ่นดังกล่าวด้วย
ดังนั้นระยะการก่อสร้างของโครงการของบริษัท ในระยะที่ 2 และ 3
ต้องดูสถานการณ์แนวโน้มข้างต้นประกอบด้วย อย่างไรก็ตามบริษัทดังกล่าวมีการรับรู้รายได้
โดยโอนกรรมสิทธิ์ในโครงการระยะที่ 1 เสร็จเรียบร้อยแล้วในปีที่ผ่านมา

ในส่วนของเศรษฐกิจประเทศญี่ปุ่นที่มีการฟื้นตัวหลังจากได้รับผลกระทบจากภัยธรรมชาติสึนามิเมื่อปีก่อน
ความต้องการสินค้าอุปโภคมีเพิ่มขึ้น ส่งผลให้ยอดสั่งซื้อกระติกน้ำสุญญากาศมีปริมาณเพิ่มขึ้น
กลุ่มของบริษัทฯ ที่ผลิตผลิตภัณฑ์นี้ดำเนินการขยายกำลังการผลิต
และเพิ่มปริมาณการผลิตเพื่อรองรับคำสั่งซื้อที่เพิ่มขึ้น มีผลทำให้กำไรสุทธิเพิ่มขึ้น

2.3 ความผันผวนจากราคาหลักทรัพย์ในตลาดรองต่างประเทศ

ประเภทธุรกิจของบริษัทฯ ส่วนใหญ่คือการลงทุน
ซึ่งมีทั้งเงินลงทุนของบริษัทในกลุ่มในภาคอุตสาหกรรมการผลิตและบริการ
และการลงทุนในตลาดรองในต่างประเทศ ทั้งนี้
ยอดคงเหลือของเงินลงทุนในหลักทรัพย์ในความต้องการของตลาดในต่างประเทศ ณ
วันสิ้นงวดการบัญชี ตามมาตรฐานการบัญชี
กำหนดให้ต้องบันทึกส่วนต่างเข้าบัญชีกำไรหรือขาดทุนที่ยังไม่เกิดขึ้นจริง
จากการตีราคาตลาดของเงินลงทุน ต่อเมื่อมีการขายหลักทรัพย์ดังกล่าวออกไป
จึงล้างยอดในบัญชีนี้ออก และเปลี่ยนรายการเป็นกำไร (ขาดทุน)จริงจากการขายหลักทรัพย์
ดังนั้นถ้าราคาหลักทรัพย์ในตลาดรองมีความผันผวนมากเพียงใด ส่งผลให้ต้องรับรู้ส่วนต่างในงบกำไร
(ขาดทุน) มากขึ้นเพียงนั้น ในงบการเงินรวมของบริษัทฯ จึงมีทั้งรายการกำไร (ขาดทุน)
ที่ยังไม่เกิดขึ้นจริงจากการปรับมูลค่าเงินลงทุนเพื่อค้า และรายการกำไร (ขาดทุน)
จากการจำหน่ายเงินลงทุน อย่างไรก็ตาม บริษัทฯ มีนโยบายการลงทุนในธุรกิจที่มีปัจจัยพื้นฐานดี
และคาดว่าจะได้รับผลตอบแทนที่เหมาะสม

 2.4 อัตราแลกเปลี่ยนเงินตราต่างประเทศ

ตามที่บริษัทฯ และบริษัทในกลุ่ม
มีธุรกรรมการนำเข้าและส่งออกสินค้าไปจำหน่ายยังต่างประเทศเป็นสัดส่วนมากพอสมควร บริษัทฯ
จัดการป้องกันความเสี่ยงจากอัตราแลกเปลี่ยน โดยใช้วิธี Natural Hedge
สำหรับส่วนต่างของเงินตราต่างประเทศที่ได้รับจากการชำระค่าสินค้าที่มีมากกว่าจำนวนที่ต้องจ่ายนั้น
ส่วนมากบริษัทฯ จะซื้อสัญญาตราสารอนุพันธ์เพื่อป้องกันความเสี่ยง
แต่ขึ้นอยู่กับค่าของเงินบาทในแต่ละช่วงเวลา การจะได้รับเป็นสกุลเงินบาทมากขึ้นหรือน้อยลง
ขึ้นอยู่กับอัตราแลกเปลี่ยน ในช่วงปี 2555 ค่าของเงินบาทมีแนวโน้มแข็งค่าเมื่อเทียบกับปีที่ผ่านๆมา
และผันผวนมากในช่วงปลายปี ทำให้ปริมาณเงินบาทที่ได้รับจากการขายส่งออกมีจำนวนน้อยลง

2.5 ความผันผวนของราคาวัตถุดิบ

กลุ่มธุรกิจสิ่งทอของบริษัทฯ ยังคงได้รับผลกระทบจากความผันผวนของราคาวัตถุดิบ
ซึ่งประกอบด้วยฝ้ายเป็นหลัก ทั้งนี้ ราคาฝ้ายในตลาดโลกมีความผันผวนมาก ในปี 2554
ซึ่งมีราคาสูงขึ้นมากและตกลงตั้งแต่ปลายปี 2554 ถึงต้นปี 2555 ดังนั้น
ต้นทุนวัตถุดิบฝ้ายจึงมีราคาสูงกว่าราคาตลาดในปี 2555
แต่ราคาสินค้าสำเร็จรูปต้องขายตามราคาตลาด
ดังนั้นจึงมีความจำเป็นต้องบันทึกการด้อยค่าของสินค้าคงเหลือ
ซึ่งส่งผลกระทบทำให้กำไรของธุรกิจสิ่งทอไม่เป็นไปตามที่คาดหมาย
และเงินปันผลจากเงินลงทุนส่วนนี้ก็ลดน้อยตามไปด้วย

นอกจากนี้ ธุรกิจยางยืดซึ่งมีวัตถุดิบหลักคือยางธรรมชาติ มีราคาตลาดลดลงในปี 2555
มีผลทำให้ต้นทุนผลิตลดลง เป็นสาเหตุหนึ่งที่ทำให้ผลประกอบการดีขึ้นเล็กน้อย

ในส่วนของปัจจัยอื่นที่ทำให้กำไรเพิ่มขึ้น ไม่ใช่เป็นผลกระทบจากเหตุการณ์ภายนอก

3. ผลการดำเนินงานที่ผ่านมาของกลุ่มธุรกิจ

  3.1 รายได้จากการขายหรือบริการ

บริษัทฯ มีรายได้จากการขายและบริการในปี 2555 เท่ากับ 9,332.78 ล้านบาท เพิ่มขึ้น 577.37
ล้านบาท เมื่อเทียบกับปี 2554 ซึ่งมีจำนวน 8,755.41 ล้านบาท สาเหตุหลัก
มาจากกลุ่มธุรกิจพลาสติก ยาง และโลหะ ซึ่งประกอบด้วย ธุรกิจพลาสติก ได้รับคำสั่งซื้อเพิ่มขึ้น
เนื่องจากโรงงานของคู่แข่งลดลง เพราะถูกน้ำท่วมตั้งแต่ปลายปี 2554
และโรงงานของลูกค้าเร่งผลิตยานยนต์มากขึ้น เพื่อชดเชยยอดขายที่ลดลงเมื่อครั้งเกิดมหาอุทกภัย ปี
54 คำสั่งซื้อจึงเพิ่มที่บริษัทย่อยของบริษัทฯ ตลอดทั้งนโยบายของภาครัฐ
เรื่องลดภาษีการซื้อรถคันแรก ซึ่งมีผู้สั่งจองรถมาก
ทำให้อุตสาหกรรมชิ้นส่วนยานยนต์ต้องผลิตเพิ่มขึ้นตามไปด้วย อีกประการหนึ่ง
ธุรกิจผลิตกระติกน้ำสุญญากาศได้รับคำสั่งซื้อเพิ่มมากขึ้นจากต่างประเทศ
จึงมีการขยายกำลังการผลิตเพื่อรองรับการผลิตที่เพิ่มมากขึ้น
ซึ่งส่งผลให้มีปริมาณการขายที่เพิ่มมากขึ้นในปี 2555

  3.2 รายได้อื่น

ในปี 2555 บริษัทฯ และบริษัทย่อย
มีรายได้ประเภทอื่นที่ไม่ใช่รายได้จากการขายและบริการข้างต้นส่วนมากมาจากธุรกรรมการลงทุน
รวม 1,174.59 ล้านบาท เพิ่มขึ้น 40.64 ล้านบาท หรือ 0.41 % ของรายได้รวมเมื่อเทียบกับปี
2554 ซึ่งมีจำนวน 1,133.95 ล้านบาท
องค์ประกอบที่ทำให้เกิดการเปลี่ยนแปลงดังกล่าวมาจากสาเหตุหลักดังนี้

3.2.1 รายการเงินปันผลรับ ลดลง 59.0 ล้านบาท สาเหตุหลักคือปี 2555 บริษัทฯ
ได้รับเงินปันผลจากบริษัท ราชบุรีเพาเวอร์ จำกัด
ซึ่งประกอบกิจการผลิตกระแสไฟฟ้าขายให้การไฟฟ้าฝ่ายผลิตแห่งประเทศไทย จำนวน 180 ล้านบาท
ลดลง 50 ล้านบาท เมื่อเทียบกับปี 2554 ซึ่งบริษัทฯ ได้รับเป็นจำนวนรวม 230 ล้านบาท

เมื่อรวมเงินปันผลที่ได้รับเพิ่มจากโรงไฟฟ้า Jiangsu - Union Cogeneration Group Co.,
Ltd.เมื่อเดือนธันวาคม 2555 ซึ่งบริษัทฯ
ได้ทำสัญญาขายเงินลงทุนให้กับฝ่ายจีนที่ไม่มีความสัมพันธ์ใดๆ กับบริษัทฯ แล้ว
ซึ่งได้จัดประเภทแยกรายการต่างหากเป็น ผลตอบแทนจากเงินลงทุนในบริษัทร่วมรอการจำหน่าย
รับจำนวน 111.5 ล้านบาทแล้ว สรุปทั้งปีรวมกับจำนวนในวรรคก่อน บริษัทฯ
ได้รับเงินปันผลมากกว่าปีที่แล้วสุทธิเป็นจำนวน 52.5 ล้านบาท

3.2.2 ปี 2555 บริษัทฯ มีกำไรจากอัตราแลกเปลี่ยน 43.63 ล้านบาท ลดลง 23.76 ล้านบาท
เมื่อเทียบกับปี 2554 ซึ่งได้รับจำนวน 67.4 ล้านบาท
ส่วนใหญ่มาจากการส่งออกสินค้าของธุรกิจสิ่งทอ และกระติกน้ำสุญญากาศ
ได้รับกำไรจากอัตราแลกเปลี่ยนลดลง เมื่อเทียบอัตราแลกเปลี่ยนที่ใช้ลงบัญชี ณ
วันที่ส่งออกกับอัตราแลกเปลี่ยนที่บริษัทได้รับจริง ณ วันที่ได้รับชำระเงินค่าสินค้า ในปี 2555
เงินบาทมีค่าแข็งขึ้นเมื่อเทียบกับเงินสกุลดอลล่าร์สหรัฐ ซึ่งเป็นสกุลหลักที่ใช้สำหรับการส่งออก

3.2.3 เรื่องเกี่ยวกับเงินลงทุน ในปี 2555
เงินลงทุนที่เป็นหลักทรัพย์ในความต้องการของตลาดรองคงเหลือ ณ วันสิ้นงวด
ต้องปรับมูลค่าให้เท่ากับราคาตลาด ณ วันสิ้นปี ผลต่างของสิ้นปี 2555
แสดงเป็นกำไรที่ยังไม่เกิดขึ้นจริงจากการปรับมูลค่าเงินลงทุนเพื่อค้า จำนวน 213.43 ล้านบาท
ในขณะที่ปีที่แล้ว
รายการทำนองเดียวกันแสดงเป็นขาดทุนที่ยังไม่เกิดขึ้นจริงจากการปรับเงินลงทุนเพื่อค้า จำนวน
152.29 ล้านบาท เปรียบเสมือนหนึ่ง รายการนี้มีผลต่างรายได้เพิ่ม 365.73 ล้านบาท

สำหรับส่วนของเงินลงทุนที่มีการจำหน่ายในระหว่างปี บันทึกเป็นรายการกำไร
หรือขาดทุนจากการจำหน่ายเงินลงทุน สำหรับรอบปี 2555
เกิดเป็นผลขาดทุนจากการจำหน่ายเงินลงทุน และการคืนทุนในบริษัทย่อย จำนวน 32.29 ล้านบาท
เมื่อเปรียบเทียบกับปี 2554 มีกำไรจากการจำหน่ายเงินลงทุน177.82 ล้านบาท
ดังนั้นเปรียบเสมือนหนึ่งมีรายได้จากการจำหน่ายเงินลงทุนลดลง 217.11 ล้านบาท

3.2.4 รายการค่าเช่ารับในปี 2555 มีจำนวน 224.24 ล้านบาท ลดลง 29.1 ล้านบาท
เมื่อเทียบกับปี 2554 ซึ่งมีจำนวน 253.34 ล้านบาท
ส่วนใหญ่รายได้ค่าเช่ารับมาจากการให้เช่าทรัพย์สินของสาขาศรีราชาที่ให้เช่ามีกำหนดระยะเวลา 3
ปี ซึ่งสัญญาจะสิ้นสุดในปลายปี 2556 นอกจากนี้
มีค่าเช่ารับจากบริษัทย่อยในต่างประเทศที่ให้เช่าอสังหาริมทรัพย์เพื่อการลงทุน
ในส่วนที่ลดลงดังกล่าว เป็นผลจากรายได้ของต่างประเทศลดลง

ในส่วนของรายได้อื่นๆ นอกจากข้างต้น ใกล้เคียงกับปีที่ผ่านมา

3.3 ต้นทุนและค่าใช้จ่ายในการขายและบริหาร

ในปี 2555 บริษัทฯ และบริษัทย่อย มีต้นทุนขายและบริการจำนวน 8,381.18 ล้านบาท เพิ่มขึ้น
423.12 ล้านบาท เมื่อเทียบกับปี 2554 ซึ่งมีต้นทุนขายและบริการจำนวน 7,958.05 ล้านบาท
สาเหตุหลักเป็นการเพิ่มขึ้นจากธุรกิจ พลาสติก ยาง และโลหะ
ซึ่งเป็นสัดส่วนที่ผันแปรตามปริมาณการขายที่เพิ่มขึ้นของธุรกิจพลาสติก ซึ่งผลิตชิ้นส่วนยานยนต์
และธุรกิจกระติกน้ำสุญญากาศส่งออก ซึ่งได้รับคำสั่งซื้อที่เพิ่มขึ้นตามรายละเอียดต่างๆ
ที่กล่าวไว้ในหัวข้อรายได้จากการขายและบริการข้างต้น อย่างไรก็ตาม
สัดส่วนของต้นทุนขายและบริการที่เพิ่มขึ้น คิดเป็นร้อยละ 5.32 ของยอดขาย
ซึ่งเพิ่มน้อยกว่าสัดส่วนของยอดขายที่เพิ่มขึ้น คือร้อยละ 6.59 ของยอดขาย
ซึ่งถือว่าสามารถควบคุมต้นทุนขายอย่างมีประสิทธิภาพ

ค่าใช้จ่ายในการขายและบริหาร สำหรับปี 2555 มีจำนวนรวม 1,057.17 ล้านบาท เพิ่มขึ้น
106.13 ล้านบาท เมื่อเทียบกับปี 2554 ซึ่งมีจำนวน 951.04 ล้านบาท
ในจำนวนนี้ค่าใช้จ่ายในการขายเพิ่มขึ้น 36.68 ล้านบาท หรือเพิ่มขึ้นสัดส่วนร้อยละ 0.42
ของยอดขาย ซึ่งสอดคล้องกับยอดขายที่เพิ่มขึ้น จึงมีค่าใช้จ่ายในการขายเพิ่มขึ้นตามไปด้วย
ในส่วนของค่าใช้จ่ายในการบริหารเพิ่มขึ้น 69.45 ล้านบาท
ทั้งนี้มีสาเหตุหลักมาจากผลกระทบของการปรับขึ้นอัตราค่าจ้างขั้นต่ำตามนโยบายของภาครัฐ
โดยเป็นปัจจัยที่ควบคุมและหลีกเลี่ยงไม่ได้

3.4 กำไร

ในรอบปี 2555 บริษัทฯ และบริษัทย่อยมีกำไรขั้นต้น 951.60 ล้านบาท เพิ่มขึ้น 154.24 ล้านบาท
เมื่อเทียบกับปี 2554 ซึ่งมีกำไรขั้นต้น 797.36 ล้านบาท อัตรากำไรขั้นต้นของปี 2555 เท่ากับ
10.20 % เพิ่มขึ้น1.09 % เมื่อเทียบกับปี 2554 ซึ่งมีอัตรากำไรขั้นต้นอยู่ที่ 9.11 %
แม้ว่าธุรกิจอุตสาหกรรมสิ่งทอโดยรวมในปี 2555
จะมีผลประกอบการขาดทุนอันเนื่องมาจากภาวะเศรษฐกิจโลก และวงจรสภาพธุรกิจสิ่งทอเอง
ที่วัตถุดิบมีราคาผันผวนมาก อย่างไรก็ตาม บริษัทฯ
มีกลุ่มธุรกิจอื่นที่สามารถทำกำไรได้ดีพอสมควรในปี 2555 คือกลุ่มธุรกิจพลาสติก ยาง และโลหะ
ที่ได้รับคำสั่งซื้อเพิ่ม มีการขยายธุรกิจและเพิ่มปริมาณการขาย และราคาขาย
และลดค่าใช้จ่ายในการผลิตลง ทำให้โดยภาพรวม ได้รับอัตรากำไรขั้นต้นเพิ่มขึ้น

ในส่วนของกำไรจากการดำเนินงาน ปี 2555 บริษัทฯ
และบริษัทย่อยมีอัตรากำไรจากการดำเนินงานคำนวณตามวิธีส่วนได้เสียต่อรายได้รวมเท่ากับ 14.57
% เพิ่มขึ้น 3.66 % เมื่อเทียบกับปี 2554 ซึ่งเท่ากับ 10.91 % สาเหตุหลักของการเพิ่มขึ้น
มาจากสัดส่วนของกำไรขั้นต้นต่อรายได้รวมเพิ่มขึ้นร้อยละ 1
เนื่องจากปริมาณการขายที่เพิ่มขึ้นของธุรกิจพลาสติก และกระติกน้ำสุญญากาศ
ตามที่ได้กล่าวไว้แล้วข้างต้นและสัดส่วนของรายการส่วนแบ่งกำไรจากเงินลงทุนในบริษัทร่วมเพิ่มขึ้น
310.47 ล้านบาท หรือเพิ่มขึ้น 2.84 % ของรายได้รวม
เนื่องจากรับรู้ส่วนแบ่งกำไรจากบริษัทร่วมแห่งหนึ่งซึ่งมีการโอนขายที่ดินบางส่วนในปี 2555
ทั้งนี้กำไรส่วนนี้เกิดขึ้นเพียงครั้งเดียว นอกจากนี้โครงการอสังหาริมทรัพย์ที่เมือง Jiashan
ประเทศจีนมีการรับรู้รายได้ตามสัดส่วน 84.6 ล้านบาท จากการโอนกรรมสิทธิ์ให้ผู้ซื้อของ phase
ที่ I ในระหว่างปี 2555 แล้ว อีกทั้ง ปีนี้
ลดการรับรู้ผลขาดทุนจากการดำเนินงานของบริษัทร่วมแห่งหนึ่งในมณฑลยูนนานซึ่งมติคณะกรรมการให้หยุดดำเนินการผลิตกระแสไฟฟ้า
เมื่อเทียบกับปีที่แล้ว มีการรับรู้ผลกระทบดังกล่าวจำนวน 224.77 ล้านบาท

เรื่องอัตราส่วนกำไรสุทธิต่อรายได้รวมของปี 2555 เท่ากับ 12.32 % เพิ่มขึ้น 3.81 %
เมื่อเทียบกับ ปี 2554 ซึ่งเท่ากับ 8.51 % ของรายได้รวม
ทั้งนี้เป็นผลจากกำไรจากการดำเนินงานต่อรายได้รวมเพิ่มขึ้น 3.66 % ตามที่กล่าวข้างต้น
หักด้วยอัตราส่วนค่าใช้จ่ายทางการเงินต่อรายได้รวมซึ่งเท่ากับ 0.72 % ในขณะที่ปีที่แล้วมีอัตราส่วน
0.22 % ทำให้อัตราส่วนค่าใช้จ่ายดังกล่าวสูงขึ้น 0.50 %
และหักด้วยสัดส่วนค่าใช้จ่ายภาษีเงินได้นิติบุคคลต่อรายได้รวมซึ่งเท่ากับ 1.53 %
ในขณะที่ปีที่แล้วมีสัดส่วน 2.18 % ทำให้สัดส่วนค่าใช้จ่ายภาษีเงินได้นิติบุคคลลดลง 0.65 %
ซึ่งเป็นผลจากมีการลดอัตราภาษีเงินได้นิติบุคคลปี 2555 เหลือร้อยละ 23 ของกำไรทางภาษี
ด้วยเหตุดังกล่าวทำให้อัตราส่วนกำไรสุทธิต่อรายได้รวมเพิ่มขึ้น 3.81 %
เมื่อแบ่งปันกำไรส่วนที่เป็นของผู้มีส่วนได้เสียที่ไม่มีอำนาจควบคุมของบริษัทย่อยออกอัตรา 0.62 %
ของรายได้รวม จึงเหลือเป็นกำไรสุทธิส่วนที่เป็นของผู้ถือหุ้นของบริษัทฯ ในปี 2555
คิดเป็นสัดส่วนเท่ากับ 11.70 % ของรายได้รวม

อัตราผลตอบแทนต่อส่วนของผู้ถือหุ้น ปี 2555 เท่ากับ 7.79 % เพิ่มขึ้น 2.85 % เมื่อเทียบกับปี
2554 อยู่ที่ 4.94 % เนื่องจากกำไรสุทธิของปี 2555 เพิ่มขึ้น 491.14 ล้านบาท
ตามที่ได้กล่าวไว้แล้วข้างต้น ซึ่งจากทั้งสาเหตุของกำไรจากการดำเนินงานเพิ่มขึ้น
และกำไรสุทธิเพิ่มขึ้น

ตามงบการเงินรวมของบริษัทฯ ปี 2555
กำไรสุทธิสำหรับปีก่อนการแบ่งปันส่วนที่เป็นของผู้ถือหุ้นของบริษัทฯ
และผู้ถือหุ้นที่ไม่มีอำนาจควบคุมของบริษัทย่อย รวมมีกำไร 1,294.73 ล้านบาท
เมื่อเทียบกับเงินสดสุทธิจากกิจกรรมดำเนินงานในงบกระแสเงินสด มีจำนวน 1,290.63 ล้านบาท
แสดงว่ากำไรสุทธิได้รับมาในรูปของกระแสเงินสดจากการดำเนินงานทั้งหมด 99.68 %
หรือเกือบทั้งหมด แสดงถึงบริษัทฯ และบริษัทย่อย มีสภาพคล่องในการดำเนินงานดีมาก

3.5 อัตราผลตอบแทนต่อส่วนของผู้ถือหุ้น

ในปี 2555 ตามงบการเงินรวมของบริษัทฯ บริษัทย่อย
ซึ่งต้องคำนวณกำไรตามวิธีส่วนได้เสียตามมาตรฐานการบัญชี ซึ่งมีการรับรู้ส่วนแบ่งกำไร (ขาดทุน)
จากบริษัทร่วมด้วย ดังนั้น บริษัทฯ มีกำไรสุทธิส่วนที่เป็นของผู้ถือหุ้นของบริษัทฯ จำนวน 1,229.22
ล้านบาท คิดเป็นกำไรต่อหุ้น 4.24 บาท
(คำนวณโดยใช้จำนวนหุ้นสามัญถัวเฉลี่ยถ่วงน้ำหนักและหักจำนวนหุ้นของบริษัทฯ
ที่ถือโดยบริษัทย่อยแล้ว) มีอัตราผลตอบแทนต่อส่วนของผู้ถือหุ้นเฉลี่ย เท่ากับ 7.79 %
ซึ่งมากกว่าผลตอบแทนเมื่อเทียบกับอัตราดอกเบี้ยเงินฝากประจำของสถาบันการเงินมาก

ในส่วนของงบการเงินเฉพาะกิจการ ซึ่งต้องคำนวณกำไรโดยใช้วิธีราคาทุน มีกำไรสุทธิจำนวน
1,016.29 ล้านบาท หรือมีกำไรต่อหุ้นเท่ากับ 3.39 บาท เมื่อเทียบกับปี 2554 ซึ่งมีกำไรสุทธิ
760.33 ล้านบาท หรือ 2.53 บาท ต่อหุ้น ดังนั้น ปี 2555 จึงมีกำไรสุทธิมากกว่า 255.96
ล้านบาท หรือ 0.85 บาทต่อหุ้นเพิ่มขึ้น 33.66 % สาเหตุของการเพิ่มขึ้น ได้กล่าวไว้ในหัวข้อ
ผลการดำเนินงานของปี 2555 ข้างต้นแล้ว

อนึ่ง บริษัทฯ มีนโยบายการจ่ายเงินปันผล
โดยขึ้นอยู่กับผลการดำเนินงานของกิจการในอัตราที่ไม่ต่ำกว่า 1 ใน 3
ของกำไรสุทธิประจำปีหลังหักขาดทุนสะสม (ถ้ามี) ทั้งนี้เป็นกำไรสุทธิตามวิธีราคาทุน
รวมทั้งคำนึงถึงสภาพคล่อง และความจำเป็นในการใช้เงินของบริษัทฯ อย่างไรก็ตาม บริษัทฯ
มีการพิจารณาจ่ายเงินปันผลให้กับผู้ถือหุ้นในอัตราที่เหมาะสมอย่างสม่ำเสมอ ในรอบปีนี้
คณะกรรมการบริษัทฯ ได้พิจารณาเมื่อวันที่ 21 มีนาคม 2556
ให้เสนอที่ประชุมผู้ถือหุ้นอนุมัติจ่ายเงินปันผลให้กับผู้ถือหุ้นในอัตรา 1.50 บาทต่อหุ้น หรือเทียบเท่ากับ
44.28 % ของกำไรสุทธิตามวิธีราคาทุน

ประวัติการจ่ายเงินปันผลของบริษัท ฯ เทียบกับกำไรสุทธิต่อหุ้น ตามวิธีราคาทุน ปรากฏดังนี้

ปี อัตราการจ่ายเงินปันผลต่อหุ้น กำไรสุทธิต่อหุ้น (วิธีราคาทุน) อัตราจ่ายเงินปันผลต่อกำไร (%)

2554 1.50 2.53 59.29

2553 1.75 4.36 40.14

2552 1.50 2.58 58.14

2551 1.00 0.93 107.53

2550 1.25 0.92 135.87

4. ฐานะการเงิน

การเปลี่ยนแปลงฐานะการเงินของบริษัทฯ และบริษัทย่อย ตามงบการเงินรวมสรุปได้ดังนี้

4.1 สินทรัพย์ ณ วันที่ 31 ธันวาคม 2555 บริษัทฯ และบริษัทย่อยมีสินทรัพย์รวมเป็นจำนวนเงิน
23,247.64 ล้านบาท เพิ่มขึ้น 1,240.45 ล้านบาท หรือ 5.64 % เมื่อเทียบกับสิ้นปี 2554
ซึ่งมีจำนวน 22,007.19 ล้านบาท สรุปการเปลี่ยนแปลงที่มีสาระสำคัญ ดังนี้

(1) ส่วนประกอบของสินทรัพย์

องค์ประกอบของสินทรัพย์คำนวณโดยเทียบสัดส่วนกับสินทรัพย์รวมของแต่ละปี โดย ณ สิ้นปี 2555
ประกอบด้วยองค์ประกอบที่สำคัญดังนี้ สินทรัพย์หมุนเวียน 38.97 % เงินลงทุน 39.78 %
อสังหาริมทรัพย์เพื่อการลงทุน 4.70% ที่ดิน อาคาร และอุปกรณ์ สุทธิ 15.69 % และสินทรัพย์อื่นๆ
0.85 % เมื่อเทียบสัดส่วนการเปลี่ยนแปลงขององค์ประกอบของสินทรัพย์กับปี 2554
มีการเปลี่ยนแปลงที่สำคัญ คือ สินทรัพย์หมุนเวียนมีสัดส่วนที่เพิ่มขึ้น 2.04 % หรือเพิ่มขึ้น 933.64
ล้านบาท สาเหตุหลักเกิดจากรายการเงินสดและรายการเทียบเท่าเงินสดเพิ่มขึ้น 1,347.48
ล้านบาท หรือ 4.74 % เนื่องจากบริษัทฯ
มีสภาพคล่องส่วนเกินคงเหลือจากการได้รับเงินค่าขายเงินลงทุนที่ประเทศจีน
และขายเงินลงทุนชั่วคราวซึ่งลดลง 1.61 % จึงเปลี่ยนเป็นเงินฝากธนาคาร และซื้อตั๋วเงินคลัง
เพื่อเตรียมไว้เป็นเงินลงทุนที่มีศักยภาพในอนาคต นอกจากนี้บริษัทฯ มีลูกหนี้การค้าสุทธิเพิ่มขึ้น
125.33 ล้านบาท หรือ 0.19 % ซึ่งจำนวนนี้ได้สุทธิจากส่วนที่หักค่าเผื่อหนี้สงสัยจะสูญไว้แล้ว
รายการสินค้าคงเหลือลดลง 237.85 ล้านบาท หรือ 1.41 % ขององค์ประกอบ
เนื่องจากมีการลดปริมาณวัตถุดิบลงมาให้เหลือเท่าที่มีความจำเป็นต้องใช้
ประกอบกับลดสินค้าสำเร็จรูป เนื่องจากไม่มีสินค้าสำเร็จรูปค้างส่งมาก ณ สิ้นปี

ในส่วนของเงินลงทุน แบ่งเป็นเงินลงทุนในบริษัทร่วมลดลง 125.15 ล้านบาท หรือ 2.35
%ขององค์ประกอบ แท้จริงไม่มีการเปลี่ยนแปลงเงินลงทุนในบริษัทร่วมอย่างมีนัยสำคัญ แต่เนื่องจาก
ต้องรวมเงินลงทุนบริษัทร่วมในต่างประเทศ ที่ลงทุนเป็นสกุลเงินตราต่างประเทศ
เป็นสกุลเงินบาทในงบการเงินรวม
ทำให้เกิดผลต่างจากการแปลงค่าสกุลเงินตราประเทศเป็นเงินบาท ณ สิ้นปี 2555 เทียบสิ้นปี 2554
ซึ่งมีอัตราแลกเปลี่ยนแตกต่างกัน ค่าเงินบาทแข็งค่าขึ้น ณ สิ้นปี 2555
จึงเปรียบเสมือนจำนวนเงินลงทุนในสกุลเงินบาทลดลง อีกส่วนหนึ่งคือ เงินลงทุนในบริษัทอื่นเพิ่มขึ้น
198.49 ล้านบาท หรือเพิ่มขึ้นสัดส่วน 0.44 % ขององค์ประกอบ เนื่องจากบริษัทฯ
มีการชำระเงินลงทุนเพิ่มในกองทุนอสังหาริมทรัพย์ที่ประเทศเวียตนามตามงวดการเรียกชำระเพิ่มจากโครงการ
รวมในปี 2555 ชำระเพิ่ม 142 ล้านบาท
นอกนั้นเป็นส่วนต่างการปรับมูลค่าเงินลงทุนชั่วคราวตามราคาตลาดที่เพิ่มสูงขึ้น เมื่อวันสิ้นปี 2555

รายการอสังหาริมทรัพย์เพื่อการลงทุน เพิ่มขึ้นจากปีที่แล้ว 59.85 ล้านบาท
เนื่องจากมีการลงทุนเพิ่มของบริษัทย่อยที่ต่างประเทศ
เพื่อเป็นช่องทางเพิ่มรายได้จากการให้เช่าทรัพย์สินอีกทางหนึ่ง

ส่วนรายการที่ดิน อาคาร และอุปกรณ์ เพิ่มขึ้นจากปีที่แล้ว 273.93 ล้านบาท
เนื่องจากมีการขยายโรงงานของบริษัทย่อย 2 แห่งที่เขตบางปะกง เกี่ยวกับธุรกิจพลาสติก
และธุรกิจผลิตกระติกน้ำสุญญากาศ ต้องปรับปรุงสถานที่ ระบบการผลิต ระบบไฟฟ้า และอื่นๆ
ที่เกี่ยวข้อง ตามแผนงาน ซึ่งเริ่มมีรายได้เพิ่มขึ้นในปี 2555 แล้ว

สินทรัพย์อื่นนอกเหนือจากที่กล่าวไว้ข้างต้น มีการเปลี่ยนแปลงอย่างไม่มีนัยสำคัญ

  (2) คุณภาพของสินทรัพย์

ณ วันที่ 31 ธันวาคม 2555 ยอดคงเหลือของลูกหนี้การค้าและลูกหนี้อื่น มีจำนวนเงินรวม
1,574.41 ล้านบาทคิดเป็น 6.91 % ของสินทรัพย์รวม เพิ่มขึ้น 125.34 ล้านบาท
เมื่อเทียบกับปีที่แล้วซึ่งมีจำนวน 1,449.07 ล้านบาท
ในจำนวนนี้ประกอบด้วยลูกหนี้การค้า-กิจการที่เกี่ยวข้องกัน 35.72 ล้านบาท
ซึ่งไม่มีปัญหาในเรื่องการรับชำระเงิน และ ลูกหนี้การค้า-กิจการที่ไม่เกี่ยวข้องกันจำนวน
1,391.16 ล้านบาท และลูกหนี้อื่นจำนวน 182.11 ล้านบาท หักด้วยค่าเผื่อหนี้สงสัยจะสูญ 34.58
ล้านบาท เป็นลูกหนี้สุทธิ 1,574.41 ล้านบาท ในส่วนของลูกหนี้การค้าสุทธิปีนี้ 1,392.29 ล้านบาท
เพิ่มขึ้น 313.21 ล้านบาท เมื่อเทียบกับปีที่แล้ว ซึ่งมีจำนวน 1,079.08 ล้านบาท
เนื่องจากจำนวนเงินค่าขายและบริการเพิ่มขึ้น ตามที่ได้กล่าวไว้ในหัวข้อ
รายได้จากการขายและบริการข้างต้น ทั้งนี้
จำนวนลูกหนี้การค้าส่วนใหญ่ยังไม่เกินกำหนดเวลาการชำระหนี้ โดยที่ระยะเวลาเก็บหนี้เฉลี่ยของปี
2555 เท่ากับ 50 วัน ซึ่งน้อยกว่าปีที่แล้ว ซึ่งอยู่ที่ 55 วัน
ระยะเวลาดังกล่าวยังอยู่ในช่วงไม่เกินกำหนดเวลาการรับชำระหนี้
และถือเป็นปกติของระยะเวลาการให้สินเชื่อของบริษัทฯ อย่างไรก็ตาม บริษัทฯ
ได้ทำการประเมินมูลค่าสุทธิที่คาดว่าจะได้รับชำระจากลูกหนี้การค้าที่ค้างชำระเกินกว่า 1 ปี
ซึ่งมีจำนวนประมาณ 40 ล้านบาท บริษัทฯ
มีการบันทึกค่าเผื่อหนี้สงสัยจะสูญสำหรับลูกหนี้ดังกล่าวที่คาดว่าอาจจะเรียกเก็บเงินไม่ได้เป็นจำนวนเงินประมาณ
34.58 ล้านบาท ซึ่งเทียบเป็นสัดส่วน 2.42 % ของลูกหนี้การค้ารวม บริษัทฯ
และบริษัทย่อยเชื่อว่าค่าเผื่อหนี้สงสัยจะสูญดังกล่าว มีจำนวนเพียงพอในสถานการณ์ปัจจุบัน
ในส่วนของลูกหนี้อื่น เป็นลูกหนี้ระยะสั้นที่ไม่เกี่ยวกับการขายสินค้าและบริการ เช่นเงินทดรองจ่าย
ภาษีเงินได้นิติบุคคลจ่ายล่วงหน้า ภาษีซื้อรอเรียกคืน ค่าใช้จ่ายจ่ายล่วงหน้ารายได้ค้างรับ
ภาษีอากรขาเข้ารอเรียกคืน เป็นต้น ซึ่งอยู่ในขั้นตอนระหว่างการติดตาม
และคาดว่าจะหมดไปภายใน 1 ปี ดังนั้น จำนวนลูกหนี้สุทธิที่ปรากฏตามงบการเงินรวม บริษัทฯ
คาดว่าจะได้รับชำระเป็นเงินทั้งหมด

สินค้าคงเหลือ ณ วันที่ 31 ธันวาคม 2555 มียอดสินค้าคงเหลือสุทธิ 1,373.88 ล้านบาท หรือ
5.91 % ของสินทรัพย์รวม ลดลง 237.85 ล้านบาท เมื่อเทียบกับสิ้นปี 2554 ซึ่งมีจำนวน
1,611.74 ล้านบาท เนื่องจากสาเหตุหลักคือ ลดปริมาณวัตถุดิบให้เหลือเท่าที่จำเป็นต้องมี
และสินค้าสำเร็จรูปลดลงเล็กน้อย เนื่องจากไม่มีสินค้าค้างส่งมาก ณ วันสิ้นปี กลุ่มบริษัทฯ
มีระบบการควบคุมภายในเกี่ยวกับการตรวจนับสินค้าคงเหลืออย่างสม่ำเสมอ
และมีรายงานการวิเคราะห์อายุของสินค้าคงเหลือเพื่อการบริหารจัดการ รวมทั้ง
ประเมินราคาเทียบราคาตลาด ในกรณีที่ราคาคงเหลือตามบัญชีสูงกว่าราคาตลาด
หรือมีสินค้าเสื่อมสภาพ ล้าสมัย บริษัทฯ ก็จะบันทึกค่าเผื่อการลดลงของมูลค่าสินค้าคงเหลือ ในการนี้
รอบปี 2555 บริษัทฯ มีการปรับลดราคาสินค้าคงเหลือให้เป็นมูลค่าสุทธิที่คาดว่าจะได้รับ จำนวนรวม
62.57 ล้านบาท หรือคิดเป็น 4.36 % ของยอดรวมสินค้าคงเหลือ ทั้งนี้ บริษัทฯ
และบริษัทย่อยประเมินว่า จำนวนมูลค่าค่าเผื่อการลดลงของมูลค่าสินค้าคงเหลือดังกล่าว
มีความเหมาะสมไม่มากหรือน้อยเกินไป

รายการเงินลงทุนของบริษัทฯ และบริษัทย่อย ณ วันสิ้นปี 2555 มีจำนวนเงินลงทุนสุทธิทั้งหมด
9,248.01 ล้านบาท หรือคิดเป็นสัดส่วน 39.78 % ของสินทรัพย์รวม มีจำนวนเพิ่มขึ้นเล็กน้อย
73.35 ล้านบาท ซึ่งประกอบด้วยเงินลงทุนในบริษัทร่วม เป็นสกุลเงินบาทลดลง 125.15 ล้านบาท
เนื่องจากผลกระทบจากการแปลงค่าสกุลของเงินลงทุนต่างประเทศ
และสกุลเงินตราต่างประเทศของงบการเงินต่างประเทศ ที่นำมาจัดทำงบการเงิน
โดยไม่มีการเปลี่ยนแปลงจำนวนเงินลงทุนในบริษัทร่วม อย่างมีนัยสำคัญ
ในส่วนของเงินลงทุนในบริษัทอื่นนั้น ปี 2555 มีการลงทุนเพิ่มในกองทุนอสังหาริมทรัพย์
ในประเทศเวียตนาม ประมาณ 142 ล้านบาท
และยังมีส่วนเพิ่มมูลค่าเงินลงทุนจากการปรับมูลค่าเงินลงทุนชั่วคราว
ให้เท่ากับราคาตลาดซึ่งมีราคาสูงขึ้น ณ สิ้นปี 2555 ทั้งนี้รายละเอียดเงินลงทุนของบริษัทฯ เกี่ยวกับ
ชื่อเงินลงทุน สัดส่วน มูลค่าราคาทุน มูลค่าราคายุติธรรม และข้อมูลอื่นๆ ที่เกี่ยวข้อง
ได้แสดงไว้ในหมายเหตุประกอบงบการเงินหัวข้อที่ 12 ข้อ 13 และข้อ 14 แล้ว ที่ผ่านมา บริษัทฯ
มีการประเมินคุณภาพเงินลงทุน ถ้าทิศทางแนวโน้มไม่ดี
ก็จะบริหารจัดการตามความเหมาะสมของสถานการณ์ในช่วงนั้นๆ
ตลอดจนมีการบันทึกค่าเผื่อการด้อยค่าของเงินลงทุน
ถ้าหากมีสัญญาณความไม่แน่นอนของคุณภาพเงินลงทุน บริษัทฯ
เชื่อว่าจำนวนเงินที่ปรากฏตามงบการเงินมีคุณภาพเหมาะสมซึ่งไม่แสดงจำนวนเงินที่สูงเกินไป

4.2 สภาพคล่อง

4.2.1 งบกระแสเงินสด

สำหรับปีสิ้นสุดวันที่ 31 ธันวาคม 2555 บริษัทฯ
และบริษัทย่อยมีกระแสเงินสดสุทธิจากกิจกรรมดำเนินงาน 1,290.63 ล้านบาท
มีเงินสดสุทธิจากกิจกรรมลงทุน 830.19 ล้านบาท และมีเงินสดสุทธิใช้ไปในกิจกรรมจัดหาเงิน
656.39 ล้านบาท
ปรับยอดด้วยมีผลต่างจากการแปลงค่างบการเงินที่เป็นสกุลเงินตราต่างประเทศเป็นสกุลเงินบาท
ลดลง 116.94 ล้านบาท รวมแล้วทั้งปีมีกระแสเงินสดเพิ่มขึ้น 1,347.48 ล้านบาท
เมื่อรวมกับเงินสดและรายการเทียบเท่าเงินสดต้นปี ยกมาจำนวน 4,368.51 ล้านบาท
จึงมีเงินสดและรายการเทียบเท่าเงินสดปลายปี 2555 เท่ากับ 5,715.99 ล้านบาท

ในระหว่างปี 2555 บริษัทฯ และบริษัทย่อย มีกระแสเงินสดสุทธิจากกิจกรรมดำเนินงาน 1,290.63
ล้านบาท ซึ่งมากกว่ากำไรจากการดำเนินงานก่อนการเปลี่ยนแปลงในสินทรัพย์ และหนี้สินดำเนินงาน
ที่มีจำนวน 984.01 ล้านบาท ซึ่งมากกว่าจำนวน 306.62 ล้านบาท เนื่องจากบริษัทฯ มีเจ้าหนี้เพิ่ม
201.8 ล้านบาท ในขณะที่มีลูกหนี้เพิ่ม 122.53 ล้านบาท เมื่อหักกลบกันระหว่างเจ้าหนี้และลูกหนี้
มีกระแสเงินสดเพิ่มจากเจ้าหนี้สุทธิเพิ่ม 79.27 ล้านบาท บริษัทฯ
มีเงินสดเพิ่มจากสินค้าคงเหลือลดลง 375.16 ล้านบาทบริษัทฯ
มีการจ่ายซื้อสินทรัพย์หมุนเวียนอื่นเพิ่ม 8.2 ล้านบาท จ่ายชำระหนี้สินไม่หมุนเวียนเพิ่ม 12.62
ล้านบาท มีการจ่ายชำระดอกเบี้ย 70.02 ล้านบาท จ่ายชำระภาษีเงินได้ 170.72 ล้านบาท
ในขณะที่ได้รับคืนเงินภาษีเงินได้ 76.49 ล้านบาท นอกจากนี้
มีกระแสเงินสดเพิ่มจากสินทรัพย์ไม่หมุนเวียนอื่นลดลง 36.63 ล้านบาท และมีหนี้สินอื่นเพิ่ม 0.62
ล้านบาท ซึ่งเห็นได้ว่ากำไรจากการดำเนินงานได้กลับมาในรูปของเงินสดครบถ้วน
หรือเงินสดจากการดำเนินงานคิดเป็น 131.16 %
ของกำไรจากการดำเนินงานก่อนการเปลี่ยนแปลงในสินทรัพย์ และหนี้สินดำเนินงาน จึงกล่าวได้ว่า
บริษัทฯ และบริษัทย่อยมีสภาพคล่องมาก สามารถใช้จ่ายในกิจกรรมดำเนินงานอย่างเพียงพอ

บริษัทฯ และบริษัทย่อยได้รับเงินสุทธิจากกิจกรรมลงทุน 830.19 ล้านบาท
เนื่องจากได้รับเงินสดจากการจำหน่ายที่ดิน อาคาร และอุปกรณ์ จำนวน 15 ล้านบาท
จากการจำหน่ายอสังหาริมทรัพย์เพื่อการลงทุน 0.16 ล้านบาท
รับจากการจำหน่ายเงินลงทุนทั้งในประเทศและต่างประเทศ
และการคืนทุนในบริษัทย่อยและบริษัทร่วม 972.35 ล้านบาท ได้รับเงินปันผลจำนวน 857.45
ล้านบาทรวมทั้งเงินปันผลในบริษัทร่วมรอการจำหน่ายที่ประเทศจีน จำนวน 111.50 ล้านบาท
มีการรับเงินล่วงหน้าค่าหุ้นของบริษัทร่วมรอการจำหน่าย จำนวน 461.08 ล้านบาท
นอกจากนี้ได้รับดอกเบี้ยจำนวน 90.99 ล้านบาท รวมรับข้างต้น 2,508.53 ล้านบาท
หักด้วยรายการจ่ายดังนี้ จ่ายค่าซื้อเงินลงทุนชั่วคราวในต่างประเทศ 339.07 ล้านบาท
ซื้อเงินลงทุนทั้งในประเทศและต่างประเทศอื่น 330.53 ล้านบาท
ให้กู้ยืมเงินแก่กิจการที่เกี่ยวข้องกันเพิ่ม 24.51 ล้านบาท เพื่อใช้เป็นเงินทุนหมุนเวียน
จ่ายซื้ออสังหาริมทรัพย์เพื่อการลงทุนเพิ่ม 2.23 ล้านบาท จ่ายซื้อส่วนปรับปรุงอาคาร
ระบบสาธารณูปโภค เครื่องจักร อุปกรณ์ ของบริษัทย่อย ซึ่งขยายกำลังการผลิตเพิ่ม จำนวน
982.04 ล้านบาท ซึ่งส่วนใหญ่เป็นธุรกิจกลุ่มพลาสติก ยาง และโลหะ ตามที่ได้กล่าวไว้แล้วข้างต้น
รวมจ่าย 1,678.38 ล้านบาท เมื่อหักเงินสดจ่ายดังกล่าวออกจากเงินสดรับข้างต้น
จะทำให้มีเงินสดสุทธิรับจากกิจกรรมลงทุนจำนวน 830.19 ล้านบาท

ในส่วนของกิจกรรมจัดหาเงิน บริษัทฯ และบริษัทย่อย ได้จ่ายเงินปันผลให้ผู้ถือหุ้นรวม 548.76
ล้านบาท จ่ายชำระเงินเบิกเกินบัญชี และเงินกู้ยืมระยะสั้นจากสถาบันการเงิน 179.74 ล้านบาท
จ่ายชำระเจ้าหนี้ทรัสต์รีซีท 29.17 ล้านบาท จ่ายคืนเงินรับฝากจากกิจการที่เกี่ยวข้องกัน 3.41
ล้านบาท จ่ายคืนทุนให้ผู้ถือหุ้นรายย่อยของบริษัทย่อย เนื่องจากการเลิกกิจการของบริษัท
ยูเนี่ยนโกเทคโมลดส์ จำกัด 8.03 ล้านบาท จ่ายคืนเงินกู้ยืมระยะยาว 226.71 ล้านบาท
ในขณะเดียวกัน มีการรับเงินสดจากการกู้ยืมระยะยาวด้วยจำนวน 418 ล้านบาท
และมีเงินสดจ่ายหนี้สินตามสัญญาเช่าทางการเงิน จำนวน 78.57 ล้านบาท
สรุปแล้วเป็นเงินสดสุทธิใช้ไปในกิจกรรมจัดหาเงินรวม 656.39 ล้านบาท

เมื่อรวม 3 กิจกรรมข้างต้นแล้ว มีกระแสเงินสดสุทธิเพิ่มขึ้น 1,464.43 ล้านบาท
เมื่อรวมรายการปรับผลต่างจากการแปลงค่างบการเงินลดลง 116.94 ล้านบาท
(ซึ่งเป็นผลต่างอัตราแลกเปลี่ยนจากงบการเงินต่างประเทศ)
และรวมกับเงินสดและรายการเทียบเท่าเงินสดต้นปียกมา 4,368.51 ล้านบาท ทำให้บริษัทฯ
และบริษัทย่อยมีจำนวนเงินสดและรายการเทียบเท่าเงินสด ปลายปี 2555 เท่ากับ 5,715.98
ล้านบาท ซึ่งแสดงถึงความมีสภาพคล่องสูง

4.2.2 อัตราส่วนสภาพคล่องที่สำคัญ

ณ สิ้นปี 2555 บริษัทฯ มีอัตราส่วนสินทรัพย์หมุนเวียนต่อหนี้สินหมุนเวียนเท่ากับ 1.87 ต่อ 1 เท่า
และมีอัตราส่วนสภาพคล่องหมุนเร็วต่อหนี้สินหมุนเวียนเท่ากับ 1.58 ต่อ 1 เท่า
แสดงถึงความสามารถในการเปลี่ยนสินทรัพย์สภาพคล่องเป็นเงินสด
เพื่อที่จะสามารถชำระหนี้สินหมุนเวียนได้ครบถ้วน แล้วยังมีสภาพคล่องส่วนเกินเหลืออยู่อีก 0.58
เท่า แสดงถึงบริษัทฯ และบริษัทย่อยมีสภาพคล่องทางการเงินอย่างเพียงพอ

เรื่องเกี่ยวกับลูกหนี้และเจ้าหนี้ บริษัทฯ มีระยะเวลาการเก็บหนี้เฉลี่ยอยู่ที่ 50 วัน
ซึ่งใกล้เคียงกับปีที่ผ่านมา คือ 55 วัน ซึ่งอยู่ในระยะเวลาที่บริษัทฯ
ให้เครดิตเทอมกับลูกหนี้ทางการค้า ส่วนระยะเวลาการชำระหนี้เฉลี่ยอยู่ที่ 39 วัน
ซึ่งเท่ากับปีที่ผ่านมา ส่วนวงจรเงินสด
ตั้งแต่จ่ายเงินซื้อวัตถุดิบรวมกับเวลาที่ขายสินค้าถึงวันที่ได้รับเงินค่าขายสินค้าเป็นเวลา 34 วัน
ซึ่งใกล้เคียงกับปีที่แล้วคือ 36 วันต่อ 1 รอบ เสมือนหนึ่งบริษัทฯ และบริษัทย่อย
มีวงจรเงินสดประมาณ 10 รอบใน 1 ปี

ในรอบปี 2555 บริษัทฯ และบริษัทย่อย มีอัตรากำไรจากการดำเนินงานต่อรายได้รวม เท่ากับ
14.57 % ซึ่งมากกว่าปีที่แล้ว ซึ่งมีจำนวน 10.91 % เนื่องจาก ประการแรก
อัตรากำไรขั้นต้นเพิ่มสูงขึ้น 154 ล้านบาท หรือองค์ประกอบของกำไรขั้นต้นเพิ่มขึ้นร้อยละ 1
เนื่องจากบริษัทย่อยมียอดขายเพิ่มสูงขึ้น จากคำสั่งซื้อที่ได้รับจากลูกค้าเพิ่มขึ้น
และเพิ่มประสิทธิภาพการผลิต ลดค่าใช้จ่ายได้ อีกประการหนึ่ง
มีการรับรู้ส่วนแบ่งกำไรจากเงินทุนในบริษัทร่วม เพิ่มขึ้น 310.47 ล้านบาท หรือ
องค์ประกอบของรายการนี้เพิ่มขึ้น 2.84 % ซึ่งสืบเนื่องจาก
บริษัทร่วมแห่งหนึ่งมีกำไรจากการขายที่ดินในปี 2555 ซึ่งเป็นรายได้ที่เกิดขึ้นเพียงครั้งเดียว
ไม่ใช่จากการดำเนินงานตามปกติ ประกอบกับ บริษัทร่วมที่ดำเนินธุรกิจอสังหาริมทรัพย์ในประเทศจีน
มีการรับรู้รายได้ จากการโอนกรรมสิทธิ์ให้ผู้ซื้อในโครงการ Phase ที่ 1 ในปี 2555 แล้ว

ด้านนโยบายโครงสร้างทางการเงิน อัตราส่วนหนี้สิน ต่อส่วนของผู้ถือหุ้นเท่ากับ 0.35 ต่อ 1 เท่า
ซึ่งใกล้เคียงกับปีที่ผ่านมา ที่มีอัตราส่วน 0.33 ต่อ 1 เท่า
ซึ่งแสดงถึงแหล่งที่มาของเงินจากส่วนของเจ้าหนี้ยังมีน้อยมาก
เมื่อเทียบกับแหล่งที่มาจากเงินของส่วนของผู้ถือหุ้น เจ้าหนี้มีความเสี่ยงต่ำในการให้กู้เงิน
ถ้าหากมีโครงการใหม่ที่ต้องการใช้แหล่งที่มาของเงินจากเจ้าหนี้
ยังสามารถดำเนินการได้อีกพอสมควร เนื่องจากสัดส่วนของหนี้สินยังมีน้อยมาก

เรื่องอัตราส่วนความสามารถในการชำระดอกเบี้ยอยู่ที่ 20.78 เท่า แสดงถึงบริษัทฯ และบริษัทย่อย
มีกระแสเงินสดหมุนเวียนอย่างเพียงพอ ในการชำระดอกเบี้ยให้เจ้าหนี้ได้อย่างครบถ้วน

นอกจากนี้ อัตราส่วนผลตอบแทนต่อส่วนของผู้ถือหุ้นเท่ากับ 7.79 %
ซึ่งสูงกว่าอัตราผลตอบแทนจากอัตราดอกเบี้ยเงินฝากประจำของสถาบันการเงิน
เมื่อพิจารณาถึงเงินปันผลที่คาดว่าจะจ่ายให้กับผู้ถือหุ้น อัตราหุ้นละ 1.50 บาท ซึ่งคิดเป็น 44.28 %
ของกำไรสุทธิตามวิธีราคาทุน ซึ่งเป็นไปตามนโยบายการจ่ายเงินปันผลของบริษัทฯ
คือไม่ต่ำกว่าหนึ่งในสามของกำไรสุทธิตามวิธีราคาทุน

4.2.3 เรื่องระยะเวลาครบกำหนดของหนี้ระยะสั้นที่มีผลต่อสภาพคล่องของบริษัท

บริษัทฯ และบริษัทย่อยมีเงินกู้ยืมระยะสั้น 269.85 ล้านบาท
มีส่วนของเงินกู้ยืมระยะยาวที่ถึงกำหนดชำระภายในหนึ่งปี 2,158.97 ล้านบาท
มีส่วนของหนี้สินตามสัญญาเช่าทางการเงินที่ถึงกำหนดชำระภายในหนึ่งปี 63.31 ล้านบาท
มีเงินรับฝากจากกิจการที่เกี่ยวข้องกัน 37.33 ล้านบาท มีภาระภาษีเงินได้นิติบุคคลค้างจ่าย 53.96
ล้านบาท มีหนี้สินหมุนเวียนอื่น 58.27 ล้านบาท รวมเป็น 2,641.69 ล้านบาท
ที่อาจจะต้องชำระภายใน 1 ปี แต่เมื่อเทียบกับสินทรัพย์สภาพคล่องของรายการเงินสด
และรายการเทียบเท่าเงินสด ซึ่งสามารถใช้ได้ทันทีมีจำนวน 5,715.98 ล้านบาท หรือคิดเป็น
216.38 % ของหนี้ระยะสั้นดังกล่าว แม้ว่าจะรวมเจ้าหนี้ทรัสต์รีซีท จำนวน 23.32 ล้านบาท
และเจ้าหนี้การค้าและเจ้าหนี้อื่นอีก 1,726.17 ล้านบาท เงินสด
และรายการเทียบกับเงินสดก็ยังมีเงินสามารถชำระหนี้สินระยะสั้นข้างต้นบวกเจ้าหนี้ได้หมดครบถ้วน
แล้วยังมีเงินเหลืออีก 1,324.8 ล้านบาท แสดงถึงบริษัทฯ และบริษัทย่อย
มีสภาพคล่องเพียงพอที่จะชำระหนี้ระยะสั้นที่จะถึงกำหนดภายใน 1 ปี
หรือหนี้สินหมุนเวียนทั้งหมดได้ครบถ้วนโดยไม่มีผลกระทบต่อสภาพคล่องของบริษัทฯ
แสดงถึงมีสัดส่วนของหนี้ระยะสั้นที่เหมาะสม

ดังนั้น เมื่อคำนึงถึงมูลค่าและระยะเวลาของแหล่งการได้มา
และใช้จ่ายไปของกระแสเงินทุนระยะสั้นนั้นมีความเหมาะสมและสอดคล้องกัน

4.3 รายจ่ายลงทุน

ในรอบปี 2555 บริษัทฯ และบริษัทย่อย มีรายจ่ายลงทุนแบ่งเป็น ธุรกิจในประเทศ
และธุรกิจต่างประเทศ รวม 984 ล้านบาท

สำหรับธุรกิจในประเทศ เป็นการลงทุนเพิ่มในส่วนปรับปรุงอาคาร ซื้อเครื่องจักร และอุปกรณ์
ระบบไฟฟ้า และระบบสาธารณูปโภค ซึ่งต้องใช้ในส่วนของการขยายกำลังการผลิต
หรือปรับปรุงสายการผลิต ของกลุ่มธุรกิจพลาสติก ยาง โลหะ รวม 615 ล้านบาท สิ่งทอ 50
ล้านบาท และอื่นๆ 86 ล้านบาท

สำหรับธุรกิจต่างประเทศ มีการลงทุนซื้ออสังหาริมทรัพย์ 233 ล้านบาท
อาจจะปรับปรุงเพื่อให้เช่าต่อไป

นอกจากนี้ เป็นรายจ่ายเกี่ยวกับซื้อเงินลงทุนระยะสั้น ที่ไม่ใช่รายจ่ายลงทุน

4.4 แหล่งที่มาของเงินทุน

4.4.1 โครงสร้างเงินทุนของบริษัทฯ

ณ วันที่ 31 ธันวาคม 2555 จากงบการเงินรวมของบริษัทฯ และบริษัทย่อย มีหนี้สินรวม 5,672.07
ล้านบาท ส่วนของผู้ถือหุ้นของบริษัทฯ 16,150.93 ล้านบาท สัดส่วนหนี้สินต่อส่วนของผู้ถือหุ้น เท่ากับ
0.35 ต่อ 1 เท่า ดังนั้น
แหล่งที่มาของเงินทุนจากส่วนของหนี้สินยังมีสัดส่วนที่น้อยมากเมื่อเทียบกับส่วนของทุน
ถ้าหากเปรียบเทียบกับกิจการอื่นในอุตสาหกรรม ส่วนใหญ่จะมีอัตราส่วนอยู่ประมาณ 1 หรือ 1.5 ต่อ
1 เท่า ซึ่งแสดงถึงสัดส่วนหนี้สินของบริษัทฯ ยังอยู่ในระดับต่ำ ดังนั้น เจ้าหนี้ของบริษัทฯ
จึงมีความเสี่ยงน้อยมากในเรื่องการจะได้รับชำระหนี้จากบริษัทฯ ในอนาคต
ถ้าหากมีการขยายธุรกิจต้องลงทุนเพิ่ม บริษัทฯ สามารถจัดโครงสร้างเงินทุนของบริษัทฯ
ด้วยการกู้ยืมเงินเพิ่มได้อีก โดยยังถือว่าโครงสร้างเงินทุนของบริษัทฯ
อยู่ในระดับที่เหมาะสมและไม่เสี่ยงมาก

4.4.2 หนี้สิน

หนี้สินของบริษัทฯ และบริษัทย่อย แบ่งเป็นหนี้สินหมุนเวียน 4,852.27 ล้านบาท
และหนี้สินไม่หมุนเวียน 819.79 ล้านบาท รวมหนี้สิน 5,672.07 ล้านบาท

หนี้สินหมุนเวียน แบ่งเป็น เงินกู้ยืมระยะสั้นจากธนาคาร 269.85 ล้านบาท เจ้าหนี้ทรัสต์รีซีท
23.32 ล้านบาท และเจ้าหนี้การค้าและเจ้าหนี้อื่น 1,726.17 ล้านบาท
ซึ่งจะมีการชำระตามระยะเวลาที่กำหนด ซึ่งสอดคล้องกับการรับชำระเงินจากลูกหนี้การค้า
และลูกหนี้อื่นจำนวน 1,574.41 ล้านบาท ซึ่งเป็นปกติธุรกิจของการดำเนินงาน
ในส่วนของเงินกู้ยืมระยะยาวที่ถึงกำหนดชำระภายในหนึ่งปี 2,158.97 ล้านบาท
และหนี้สินระยะสั้นหลายรายการที่ถึงกำหนดชำระภายใน 1 ปี รวมอีก 212.87 ล้านบาท รวมเป็น
2,371.84 ล้านบาทเมื่อรวมกับเงินกู้ยืมระยะสั้น และเจ้าหนี้ทั้งหลาย ข้างต้นอีก 2,019.34
ล้านบาท รวมหนี้สินหมุนเวียนทั้งหมด 4,391.18 ล้านบาท ซึ่งมีสัดส่วนต่อหนี้สินรวมเท่ากับ 77.42
% แต่บริษัทฯ มีอัตราส่วนสภาพคล่องหมุนเร็วต่อหนี้สินหมุนเวียนเท่ากับ 1.58 ต่อ 1 เท่า
แสดงถึงความสามารถของบริษัทฯ ในการชำระหนี้สินหมุนเวียนได้ครบถ้วน
โดยยังมีสภาพคล่องเพียงพอ ส่วนรายการเงินรับล่วงหน้าค่าหุ้นของบริษัทร่วมรอการจำหน่าย จำนวน
461.08 ล้านบาทนั้น เป็นการรอเวลาเมื่อโอนกรรมสิทธิ์เงินลงทุนใน Jiangsu - Union
Cogeneration Group Co.,Ltd. / Yixing - Union Biochemical Co., Ltd. /
Huanan - Union Spring Cogeneration Co.,Ltd.ของบริษัทย่อยที่ประเทศจีน
ก็จะตัดรายการเงินลงทุนดังกล่าวกับรายการนี้ ซึ่งไม่มีประเด็นเกี่ยวกับหนี้สินที่จะต้องชำระ บริษัทฯ
ไม่มีการกู้เงินระยะสั้นเพื่อใช้ผิดประเภทในการลงทุนระยะยาว

ณ วันที่ 31 ธันวาคม 2555 บริษัทฯ
มีเงินกู้ยืมระยะยาวซึ่งหักสุทธิจากส่วนที่ถึงกำหนดชำระภายในหนึ่งปีแล้ว จำนวน 475 ล้านบาท
จำนวนนี้เป็นของบริษัทย่อยซึ่งกู้จากธนาคารภายในประเทศโดยมีอัตราดอกเบี้ยอิงกับ MLR
มีกำหนดระยะเวลาการชำระคืนเป็นรายเดือน เริ่มตั้งแต่ ปี 2557 ถึงปี 2559 บริษัทฯ
ไม่มีหลักประกันต่อภาระหนี้สินดังกล่าว ทั้งนี้ภายใต้สัญญาเงินกู้
บริษัทย่อยต้องปฏิบัติตามเงื่อนไขทางการเงินบางประการที่ระบุไว้ เช่น
การดำรงอัตราส่วนหนี้สินต่อส่วนของผู้ถือหุ้น และข้อจำกัดในการจำหน่าย จ่าย โอน
ทรัพย์สินที่มีความสำคัญต่อการดำเนินงานของบริษัทย่อยเป็นต้น

เมื่อพิจารณาถึงความสามารถในการชำระดอกเบี้ย และหนี้สินที่จะครบชำระภายใน 1 ปี ของปี
2555 รวมจำนวน 4,461.20 ล้านบาท แต่บริษัทฯ มีเงินสดและรายการเทียบเท่าเงินสดอยู่จำนวน
5,715.98 ล้านบาท ซึ่งมีมากกว่าหนี้ข้างต้น 1.28 เท่า
ดังนั้นจึงมีความมั่นใจในการบริหารสภาพคล่องเพื่อชำระส่วนของดอกเบี้ย และเงินกู้
ที่จะถึงกำหนดชำระภายในอีก 1 ปี
และต่อไปในแต่ละช่วงเวลาที่จะครบกำหนดชำระได้อย่างครบถ้วน

4.4.3 ส่วนของผู้ถือหุ้น

ตามงบการเงินรวม ณ วันที่ 31 ธันวาคม 2555 ส่วนของผู้ถือหุ้นของบริษัทฯ มีจำนวน 16,150.93
ล้านบาท เพิ่มขึ้น 742.65 ล้านบาท เมื่อเทียบกับสิ้นปี 2554 ซึ่งมีจำนวน 15,408.28 ล้านบาท
สาเหตุของการเปลี่ยนแปลงเกิดจาก

- ส่วนที่เกี่ยวกับผลการดำเนินงาน บริษัทฯ มีกำไรสุทธิเพิ่มขึ้น 1,229.22 ล้านบาท
และในระหว่างปีมีการประชุมสามัญผู้ถือหุ้น ตามมติที่ประชุมผู้ถือหุ้น ให้จัดสรรกำไรเป็นเงินปันผลจ่าย
450 ล้านบาท ซึ่งมีผลทำให้ส่วนของผู้ถือหุ้นเพิ่มขึ้น 1,229.22 ล้านบาท และลดลง 450
ล้านบาทตามลำดับ

- ในส่วนที่ไม่ใช่เกิดจากผลการดำเนินงานจริง มีการรับรู้กำไร (ขาดทุน)
ในส่วนของผู้ถือหุ้นรวมลดลง 36.57 ล้านบาท ซึ่งประกอบด้วย

(1)
รับรู้กำไรจากส่วนเกินทุนเนื่องจากการปรับมูลค่าเงินลงทุนในหลักทรัพย์เผื่อขายให้เท่ากับราคาตลาด
ซึ่งยังไม่ใช่กำไรที่เกิดขึ้นจริง จำนวน 172.62 ล้านบาท

(2) เกิดผลต่างจากการแปลงค่างบการเงินที่เป็นเงินตราต่างประเทศของงบต่างประเทศ
มีผลต่างอัตราแลกเปลี่ยน ทำให้ส่วนของผู้ถือหุ้นลดลง 224.22 ล้านบาท เนื่องจากอัตราแลกเปลี่ยน
ณ สิ้นปี 2555 เปลี่ยนแปลงมากเมื่อเทียบกับปีที่ผ่านมา

(3) รายการปรับปรุงบวกกลับเงินปันผลจ่ายสำหรับหุ้นของบริษัทฯ
ที่ถือโดยบริษัทย่อยตามมาตรฐานการบัญชี ทำให้ส่วนของผู้ถือหุ้นเพิ่มจำนวน 15.03 ล้านบาท

เมื่อรวมปัจจัยดังกล่าวข้างต้น ทำให้ส่วนของผู้ถือหุ้นเพิ่มขึ้น 742.65 ล้านบาท
ดังนั้นส่วนของผู้ถือหุ้นของบริษัทฯ ณ 31 ธันวาคม 2555 จึงมีจำนวนเงิน 16,150.93 ล้านบาท

4.5 ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

ตามที่ธุรกิจหลักในปัจจุบันของบริษัทฯ คือการลงทุน ดังนั้น
รายได้หลักคือเงินปันผลจากบริษัทที่ไปลงทุน
ซึ่งมีทั้งการลงทุนภายในประเทศและการลงทุนภายนอกประเทศ
ปัจจัยและอิทธิพลหลักที่อาจมีผลกระทบต่อผลการดำเนินงาน หรือฐานะการเงินในอนาคต คือ

1. ผลตอบแทนจากการลงทุนไม่เป็นไปตามที่คาดการณ์ ซึ่งมีหลายปัจจัย
ที่เป็นสาเหตุให้ผลประกอบการของบริษัทที่ไปลงทุนเหล่านั้น ประสบผลขาดทุน
หรือมีกำไรน้อยกว่าที่คาดการณ์ เช่น

1.1 ความผันผวนของอัตราแลกเปลี่ยน เงินบาทแข็งค่าขึ้น
ปริมาณเงินบาทที่ได้รับจากการส่งออกน้อยลง
ในขณะที่ราคาขายไม่สามารถปรับขึ้นได้ตามสัดส่วนที่ลดลงนั้น

1.2 อัตราค่าแรงที่เพิ่มขึ้นแบบก้าวกระโดด ทำให้ต้นทุนเพิ่ม กำไรจึงลดน้อยลง

1.3 ราคาพลังงานในตลาดโลกเพิ่มสูงขึ้น อาจทำให้ต้นทุนถ่านหินของโรงไฟฟ้าที่บริษัทลงทุน
มีต้นทุนสูงขึ้น อาจทำให้กำไรลดน้อยลง

1.4 การเปลี่ยนแปลงวิธีคำนวณกำไร ของโรงไฟฟ้าที่บริษัทลงทุนในประเทศไทย
ตามมาตรฐานการบัญชีใหม่ ที่จะเริ่มใช้ในปี 2556 เรื่องธุรกิจสัมปทานบริการ
และการตีความเรื่องสัญญาเช่า อาจทำให้จำนวนเงินกำไร ไม่เป็นไปตามแผนเดิม
ต้องเปลี่ยนแปลงการคำนวณใหม่ ถ้าหากวิธีใหม่ทำให้กำไรสุทธิลดน้อยลง
เงินปันผลก็จะลดลงตามไปด้วย

2. ทิศทางแนวโน้มของเศรษฐกิจต่างประเทศ เช่นในยุโรป และอเมริกา ถ้ายังไม่ฟื้นตัว
หรือฟื้นตัวช้า อาจมีผลทำให้ปริมาณการส่งออกสินค้าไปขายยังประเทศเหล่านั้นลดลง
ซึ่งอาจจะมีผลต่อกำไรในอนาคต

5. ค่าตอบแทนของผู้สอบบัญชี

5.1 ค่าตอบแทนจากการสอบบัญชี (Audit fee)

ผู้สอบบัญชีของบริษัทฯ และบริษัทย่อย ประจำปี 2555 คือ นายณรงค์ พันตาวงษ์ เลขทะเบียน 3315
และ นายเติมพงษ์ โอปนพันธุ์ เลขทะเบียน 4501 ซึ่งสังกัด บริษัท สำนักงานเอินส์ท แอนด์ ยัง
จำกัด

ผู้สอบบัญชีทั้ง 2 คน ดังกล่าวข้างต้น มีความเป็นอิสระ และไม่มีความสัมพันธ์ใดๆ และ/หรือ
ไม่มีส่วนได้เสียกับบริษัทฯ บริษัทย่อย ผู้บริหาร หรือผู้ถือหุ้นรายใหญ่ กรรมการ หรือ
บุคคลที่เกี่ยวข้องกับบุคคลดังกล่าว
อีกทั้งเป็นผู้สอบบัญชีที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.)

ในการประชุมสามัญผู้ถือหุ้นประจำปี วาระการแต่งตั้งผู้สอบบัญชี
มีการเสนอรายชื่อผู้สอบบัญชีไว้อย่างน้อย 3 คน ซึ่งสังกัดสำนักงานสอบบัญชีเดียวกัน
โดยรายชื่อทั้งหมดที่เสนอนั้น มีคุณสมบัติครบถ้วนตามที่สำนักงาน ก.ล.ต.กำหนด
และมีการแจ้งความเป็นอิสระตามที่ได้กล่าวไว้ในวรรคข้างต้นให้ผู้ถือหุ้นพิจารณาด้วย

ในรอบปี 2555 บริษัทฯ และบริษัทย่อย จ่ายค่าตอบแทนการสอบบัญชีให้แก่ สำนักงาน เอินส์ท แอนด์
ยัง จำกัด ซึ่งเป็นสำนักงานที่ผู้สอบบัญชีของบริษัทฯ และบริษัทย่อย สังกัด รวมเป็นจำนวนเงิน
8,158,000.-บาท บริษัทฯ และบริษัทย่อย ไม่มีการจ่ายค่าสอบบัญชีให้กับผู้สอบบัญชีโดยตรง
หรือบุคคลหรือกิจการที่เกี่ยวข้องกับผู้สอบบัญชี หรือสำนักงานสอบบัญชีอื่นที่ผู้สอบบัญชีสังกัด

2.  ค่าบริการอื่น (Non-audit fee)

ในรอบปี 2555 บริษัทฯ และบริษัทย่อย ไม่มีการจ่ายค่าบริการอื่น (Non-audit fee)
หรือไม่มีงานบริการอื่นที่ยังไม่แล้วเสร็จ ที่จะต้องจ่ายในปีถัดไป ให้กับผู้สอบบัญชี หรือ
สำนักงานสอบบัญชี เอินส์ท แอนด์ ยัง จำกัด หรือ บุคคล หรือกิจการที่เกี่ยวข้องกับผู้สอบบัญชี
และสำนักงานสอบบัญชีอื่นที่ผู้สอบบัญชีสังกัด